สศค.ลดจีดีพี54เหลือ1.7-2%
สศค. ปรับลดจีดีพีปี 54 ลงเหลือ 1.7 - 2 % หลังพบเดือน ต.ค. เศรษฐกิจหดตัวอย่างรุนแรงเพราะอุทกภัย
29 ต.ค. 2565

สศค. ปรับลดจีดีพีปี 54 ลงเหลือ 1.7 - 2 % หลังพบเดือน ต.ค. เศรษฐกิจหดตัวอย่างรุนแรงเพราะอุทกภัย 
นายสมชัย สัจจพงษ์ ผู้อำนวยการสำนักงานเศรษฐกิจการคลัง(สศค.)เปิดเผยว่า  สศค.คาดการณ์เศรษฐกิจไทยในปี 2554 ว่า ผลกระทบจากาอุทกภัยทำให้กระทบต่ออัตราการขยายตัวของเศรษฐกิจ ( จีดีพี ) ปีนี้ลดลงเหลือ 1.7 - 2 %  ปรับลดลงจากประมาณการเดิมที่ 2.6 % ขณะที่ปีหน้าคาดว่าผลจากฐานการขยายตัวของจีดีพีในปีนี้ต่ำทำให้ปี2555 คาดว่าจีดีพีจะขยายตัวได้ถึง 5 % 
สำหรับเครื่องชี้ภาวะเศรษฐกิจไทยในเดือน ต.ค.2554 พบว่าเศรษฐกิจไทยมีการหดตัวรุนแรง  เนื่องจากผลของภาวะอุทกภัยที่กระทบต่อการผลิตโดยเฉพาะภาคอุตสาหกรรม ขณะเดียวกันได้ส่งผลให้การใช้จ่ายภายในประเทศและการส่งออกชะลอตัวลง โดยเฉพาะการใช้จ่ายภายในประเทศ สะท้อนจากการจัดเก็บภาษีมูลค่าเพิ่ม ณ ราคาคงที่ มีการขยายตัว  11.3% เทียบกับเดือนก่อนหน้าที่ขยายตัว 13.3 % 
ขณะที่ยอดจำหน่ายรถยนต์นั่งหดตัวลง -38.8 % เทียบกับเดือนก่อนหน้าที่ขยายตัว 29.6%  ซึ่งเป็นผลมาจากบริษัทผลิตรถยนต์และชิ้นส่วนในเขตอุตสาหกรรมที่ได้รับผลกระทบจากเหตุอุทกภัยต้องหยุดการผลิต 
สำหรับการลงทุนภาคเอกชนส่งสัญญาณหดตัวลงเช่นกัน สะท้อนจากยอดจำหน่ายรถยนต์เชิงพาณิชย์ที่หดตัว -41.8 % จากเดือนก่อนหน้าที่ขยายตัว 25.7% ขณะที่การส่งออกในเดือนต.ค  2554 ชะลอตัวลงมาก โดยมูลค่าการส่งออกสินค้าในรูปดอลลาร์สหรัฐมีมูลค่า 1.72 หมื่นล้านเหรียญสหรัฐ เพิ่มขึ้นเพียง 0.3% จากเดือนเดียวกันของปีก่อน ซึ่งสินค้าส่งออกที่ยังขยายตัวได้มาจากสินค้าเกษตรและอุตสาหกรรมการเกษตร